Քսենյա Սիտնիկ

Քսենյա Սիտնիկ (), բելառուս երգչուհի, հեռուստահաղորդավար և լրագրող։ «Մանկական Եվրատեսիլ-2005»-ի հաղթող։

Կենսագրություն 
Քսենյա Միխայլովնա Սիտնիկը ծնվել է 1995 թվականի մայիսի 15-ին Մոզիրում։ Քսենյա Սիտնիկի մայրը՝ Սվետլանա Ստացենկոն, աշխատել է «ՅՈՒՄԷՍ» էստրադային երգեցողության ստուդիայում որպես գեղարվեստական ղեկավար։ Քսենյայի հայրը՝ Միխայիլ Սիտնիկը, գործարար է։

1998 թվականի Քսենյան դարձել է Մոզիր քաղաքի թիվ 34 դպրոցի աշակերտ։ 2000 թվականին հաղթել է «Միսս Վերասոկ» գեղեցկության մրցույթում։ 2001 թվականին սկսել է սովորել էստրադային վոկալի «ՅՈՒՄԷՍ» ստուդիայում, որի գեղարվեստական ղեկավարը մայրն էր։

Քսենյա Սիտնիկը մասնակցել է բազմաթիվ մրցույթների։ 2004 թվականին «Ոսկե մեղու» մանկական ստեղծագործության միջազգային փառատոնում (Բելառուսի Կլիմովիչի քաղաք) Քսենյան ստացել է առաջին աստիճանի դիպլոմ։ 2005 թվականին դարձել է ռուսաց լեզվի քաղաքային օլիմպիադայի հաղթող։ 2005 թվականի հուլիսին Քսենյան Վիտեբսկում մասնակցել է «Սլավյանսկի բազար» փառատոնի շրջանակներում անցկացվող մանկական մրցույթին և հաղթել։ Այս հաջողությունը նրան համբավ է բերել։ Հետագայում, բազմաթիվ մրցույթների և փառատոների մասնակցության շնորհիվ Քսենյան հայտնի է դարձել Ռուսաստանում, Լեհաստանում և Գերմանիայում։

Նոյեմբերի 26-ին «Մենք միասին ենք» երգով դարձել է Մանկական Եվրատեսիլ-2005 մրցույթի հաղթող՝ հավաքելով 149 միավոր։ Մեկ տարի անց՝ 2006 թվականի նոյեմբերի 26-ին, տեղի է ունեցել նրա առաջնաելութային ալբոմի շնորհանդեսը, որը նույնպես կոչվում էր «Մենք միասին ենք»։

2005 թվականի դեկտեմբերին Քսենյա Սիտնիկը գլխավոր դեր է խաղացել «Աստղային գիշեր-2006» ամանորյա մյուզիքլում։ 2006 թվականի մայիսին թողարկվել է երգչուհու առաջին տեսահոլովակը «Փոքրիկ նավակ» երգի համար։ Ավելի ուշ թողարկվել են «Հասարակ երգ» և «Նոն-ստոպ» երգերի տեսահոլովակները։

Քսենյա Սիտնիկը սովորել է Մինսկի թիվ 8 գիմնազիայում (գերազանցությամբ ավարտել է 2013 թվականին) և Մինսկի թիվ 10 երաժշտական դպրոցում (ավարտել է 2010 թվականին)։ Մինչև 2009 թվականի մայիսը՝ ծրագրի փակվելը, եղել է Բելառուսի «Բելառուս-2» հեռուստաալիքի «Մեր հնգյակը» ծրագրի հաղորդավարը։

2010 թվականի մայիսի 15-ին՝ Քսենյայի ծննդյան տասնհինգամյակին, Մինսկում ներկայացվել է նրա երկրորդ սոլո ալբոմը՝ «Քսենյայի Հանրապետություն» վերնագրով։

2017 թվականին Քսենյա Սիտնիկն ավարտել է Պրահայի Անգլո-ամերիկյան համալսարանը, որտեղ սովորել է որպես լրագրող և ստացել բակալավրի աստիճան։

2021 թվականի դրությամբ Քսենյա Սիտնիկն աշխատում է նորաձևության ոլորտում՝ որպես լրագրող և մոդել։ 2022 թվականի ամռանը Քսենյան ձայնագրել է ուկրաինական BoomBox խմբի «Happy End» երգի քավեր տարբերակը։

Սկավառակագրություն 

 2006 — Մենք միասին ենք
 2010 — Քսենյայի Հանրապետություն

Ծանոթագրություններ

Արտաքին հղումներ 

 Ксения Ситник на kids’music

Մանկական Եվրատեսիլի մասնակիցներ
Մանկական Եվրատեսիլ երգի մրցույթի հաղթողներ
Բելառուս երգիչներ
Երաժիշտներ այբբենական կարգով
Բելառուս երաժիշտներ
Եվրատեսիլ երգի մրցույթի հաղթողներ
Բելառուս հաղորդավարներ